Anunţ juridic important

|

52007PC0515

Propunere de decizie a Consiliului de punere în aplicare a Regulamentului (CE) nr. 168/2007 în ceea ce priveşte adoptarea unui cadru multianual pentru Agenţia pentru Drepturi Fundamentale a Uniunii Europene pentru perioada 2007-2012  /* COM/2007/0515 final - CNS 2007/0189 */

	[pic] | COMISIA COMUNITĂŢILOR EUROPENE |Bruxelles, 12.9.2007COM(2007) 515 final2007/0189 (CNS)Propunere deDECIZIE A CONSILIULUIde punere în aplicare a Regulamentului (CE) nr. 168/2007 în ceea ce priveşte adoptarea unui cadru multianual pentru Agenţia pentru Drepturi Fundamentale a Uniunii Europene pentru perioada 2007-2012(prezentată de Comisie)EXPUNERE DE MOTIVECONTEXTUL PROPUNERII |Motivele şi obiectivele propunerii La 15 februarie 2007, Consiliul a adoptat Regulamentul (CE) nr. 168/2007 (denumit în continuare „regulamentul”)[1] privind înfiinţarea Agenţiei pentru Drepturi Fundamentale a Uniunii Europene (denumită în continuare „agenţia”). Agenţia a devenit operaţională la 1 martie 2007. Obiectivul agenţiei este de a furniza instituţiilor, organismelor, oficiilor şi agenţiilor relevante ale Comunităţii, precum şi statelor membre, asistenţă şi expertiză în domeniul drepturilor fundamentale, atunci când acestea pun în aplicare legislaţia comunitară, în scopul de a le susţine de fiecare dată când iau măsuri sau formulează acţiuni în cadrul domeniilor proprii de competenţă, astfel încât drepturile fundamentale să fie pe deplin respectate. Pentru a realiza acest obiectiv, agenţia îşi îndeplineşte atribuţiile în cadrul competenţelor comunitare, astfel cum sunt acestea stabilite de Tratatul de instituire a Comunităţii Europene şi, în cadrul exercitării atribuţiilor sale, se raportează la drepturile fundamentale, astfel cum sunt definite în articolul 6 alineatul (2) din Tratatul privind Uniunea Europeană, inclusiv Convenţia europeană privind apărarea drepturilor omului şi a libertăţilor fundamentale şi Carta Socială Europeană. Aceste drepturi fundamentale sunt prevăzute în special în Carta drepturilor fundamentale a Uniunii Europene, având în vedere statutul acesteia şi explicaţiile însoţitoare. Atribuţiile încredinţate agenţiei se referă la colectarea şi analiza de informaţii şi date, la furnizarea de consiliere prin intermediul rapoartelor şi avizelor, precum şi la cooperarea cu societatea civilă şi la sensibilizarea publicului. În conformitate cu articolul 5 din regulament, domeniile tematice ale activităţii agenţiei sunt determinate de către Consiliu prin intermediul unui cadru multianual. În cadrul acestor domenii tematice, agenţia îşi îndeplineşte atribuţiile menţionate anterior în deplină independenţă. Acest fapt nu aduce totuşi atingere răspunsurilor formulate de către agenţie la solicitările Parlamentului European, ale Consiliului sau ale Comisiei, formulate în conformitate cu articolul 4 alineatul (1) literele (c) şi (d) din regulament, în afara acestor domenii tematice, cu condiţia ca resursele sale financiare şi umane să îi permită acest lucru. Obiectivul prezentei propuneri este de a stabili cadrul multianual pentru agenţie, în conformitate cu articolul 5 din regulament. |Contextul general Regulamentul stabileşte elementele de bază ale cadrului multianual în articolul 5 alineatul (2), care stipulează în primul rând că acest cadru trebuie să acopere o perioadă de cinci ani. În al doilea rând, cadrul trebuie să cuprindă, printre domeniile tematice, lupta împotriva rasismului, a xenofobiei şi a lipsei de toleranţă asociate acestora. Preambulul regulamentului precizează faptul că, pe lângă fenomenele rasismului, xenofobiei şi antisemitismului, activitatea agenţiei, în calitatea acesteia de succesoare a Observatorului European al Fenomenelor Rasiste şi Xenofobe[2], trebuie să se concentreze în continuare şi asupra protecţiei drepturilor persoanelor aparţinând minorităţilor, precum şi asupra egalităţii de şanse între bărbaţi şi femei, ca elemente esenţiale pentru protecţia drepturilor fundamentale. În al treilea rând, cadrul multianual trebuie să fie în concordanţă cu priorităţile Uniunii, ţinând cont de orientările care rezultă din rezoluţiile Parlamentului European şi concluziile Consiliului în domeniul drepturilor fundamentale. Următoarele domenii referitoare la drepturile fundamentale au fost evocate, în ultimii ani, în cadrul rezoluţiilor Parlamentului European[3]: rasismul şi xenofobia; nediscriminarea şi egalitatea; discriminarea pe motive de orientare sexuală; homofobia în Europa; discriminarea pe motive de dizabilităţi, chestiunile referitoare la dizabilităţi; libertatea de expresie, de asociere, de întrunire şi de gândire; libertatea de expresie pe internet; dreptul de a participa, în condiţii egale, la procesele electorale; dreptul la educaţie, la libertatea educaţiei şi la formare profesională al fetelor şi al femeilor; solidaritatea şi drepturile sociale; drepturile copiilor; egalitatea de şanse între bărbaţi şi femei, drepturile femeilor, violenţa împotriva femeilor; mutilarea genitală a femeilor; traficul de persoane; drepturile cetăţenilor şi justiţia; dreptul de azil; imigrarea; integrarea imigranţilor; protecţia minorităţilor naţionale, drepturile minorităţilor şi aspectele referitoare la comunitatea romă; respectul pentru diversitatea culturală, religioasă şi lingvistică; pedeapsa cu moartea; sănătatea mentală. Pe baza concluziilor Consiliilor Europene din ultimii ani, orientările prioritare elaborate de către Consiliu pot fi enumerate după cum urmează[4]: politica europeană în domeniul migraţiei, inclusiv politica în materie de integrare şi de azil; aspectele legate de vize şi controlul la frontieră; traficul de persoane; egalitatea de şanse între bărbaţi şi femei; lupta împotriva terorismului; tineretul. Cadrul multianual trebuie să ţină cont de resursele financiare şi umane ale agenţiei. Resursele financiare ale agenţiei pentru perioada acoperită de acest cadru multianual au fost stabilite prin cadrul financiar anexat Acordului interinstituţional din 17 mai 2006 dintre Parlamentul European, Consiliu şi Comisie privind disciplina bugetară şi buna gestiune financiară[5] şi au fost prezentate în documentul V "Programare financiară 2008-2013" din raportul estimativ al Comisiei pentru 2008[6]. În sfârşit, cadrul multianual trebuie să includă dispoziţii pentru asigurarea complementarităţii cu mandatul altor organisme, oficii şi agenţii ale Comunităţii şi ale Uniunii, precum şi cu cel al Consiliului Europei şi al altor organisme internaţionale active în domeniul drepturilor fundamentale. Agenţiile şi organismele comunitare cele mai relevante în legătură cu acest cadru multianual sunt Institutul European pentru Egalitatea de Şanse între Bărbaţi şi Femei, înfiinţat prin Regulamentul (CE) nr. 1922/2006[7] şi Controlorul European pentru Protecţia Datelor, înfiinţat prin Regulamentul (CE) nr. 45/2001[8]. Deoarece aspectele legate de egalitatea de şanse între bărbaţi şi femei vor fi tratate de către Institutul European pentru Egalitatea de Şanse între Bărbaţi şi Femei, în conformitate cu articolul 2 din Regulamentul (CE) nr. 1922/2006, un memorandum de înţelegere va fi încheiat între agenţie şi institut, atunci când acesta din urmă va deveni operaţional, pentru a se asigura o coordonare adecvată, în temeiul articolului 7 din regulament. Aceste elemente, împreună cu domeniul de activitate al agenţiei, stabilit la articolul 3 din regulament, constituie criteriile pe care trebuie să se bazeze cadrul multianual. |CONSULTAREA PăRţILOR INTERESATE şI EVALUAREA IMPACTULUI |La 25 octombrie 2004, Comisia a emis o comunicare privind Agenţia pentru Drepturi Fundamentale şi a lansat astfel o consultare publică care a dezbătut, între altele, problema domeniilor tematice. Au fost primite o sută de răspunsuri după consultarea scrisă. Răspunsurile au venit din partea a zece state membre, a organismelor europene şi internaţionale, a instituţiilor naţionale de protecţie a drepturilor omului, de luptă împotriva discriminării şi pentru egalitatea de şanse, precum şi din partea cercetătorilor universitari, a cetăţenilor privaţi şi a aproximativ 60 de organizaţii neguvernamentale. O audiere publică a avut loc la data de 25 ianuarie 2005. Au fost înregistraţi mai mult de 200 de participanţi, reprezentând părţile interesate menţionate anterior. Părţile interesate consultate au convenit stabilirea anumitor priorităţi tematice pentru agenţie, fiind menţionate în special următoarele domenii: discriminarea (inclusiv la locul de muncă); protecţia datelor; azilul; imigrarea; integrarea drepturilor fundamentale în toate politicile comunitare; drepturile victimelor; drepturile minorităţilor; accesul la justiţie; condiţiile de detenţie; măsurile de luptă împotriva terorismului; drepturile sociale fundamentale; aspectele legate de egalitatea de şanse între bărbaţi şi femei. Consultarea făcea parte din evaluarea impactului[9], care susţinea posibilitatea de a crea o „agenţie de observare şi evaluare specializată în politicile Uniunii”. Această posibilitate a fost concretizată de regulament, care conţine criteriile pentru definirea unei serii de domenii în care aportul agenţiei se dovedeşte cel mai necesar pentru dezvoltarea politicilor comunitare. Mai mult, în cadrul elaborării propunerii sale, Comisia a consultat consiliul de administraţie al Agenţiei pentru Drepturi Fundamentale cu prilejul reuniunii sale din 12-13 iulie şi a primit observaţii în scris prin scrisoarea din data de 25 iulie 2007. În prezenta propunere, Comisia a ţinut cont de comentariile formulate pe parcursul etapei de consultare. Toate documentele referitoare la procedura de consultare şi la evaluarea impactului sunt disponibile la adresa următoare: http://ec.europa.eu/justice_home/fsj/rights/fsj_rights_agency_en.htm |ASPECTELE JURIDICE ALE PROPUNERII |Rezumatul măsurilor propuse Pe baza criteriilor stabilite de regulament, Comisia propune includerea următoarelor domenii tematice în cadrul multianual al agenţiei pentru perioada 2007-2012: a) rasismul, xenofobia şi lipsa de toleranţă asociată acestora; b) discriminarea pe motive de sex, origine rasială sau etnică, religie sau convingeri, dizabilităţi, vârstă sau orientare sexuală sau a persoanelor aparţinând minorităţilor; c) despăgubirea victimelor, prevenirea infracţiunilor şi alte aspecte similare relevante pentru securitatea cetăţenilor; d) protecţia copiilor, inclusiv drepturile copilului; e) imigrarea şi integrarea imigranţilor; f) azilul; g) aspectele legate de vize şi controlul la frontieră; h) participarea la funcţionarea democratică a Uniunii; i) drepturile omului cu privire la societatea informaţională; precum şi j) accesul la o justiţie eficientă şi independentă. Lista este „de actualitate” sau „axată pe politici”, ceea ce ar trebui să-i permită agenţiei să examineze toate problemele în materie de drepturi fundamentale susceptibile să apară în cadrul unui domeniu tematic specific. Prin includerea acestor domenii tematice în cadrul multianual, toate capitolele din Carta Drepturilor Fundamentale a Uniunii Europene vor fi afectate într-o anumită măsură şi domeniile tematice vor fi limitate totuşi la un număr adecvat. |Temei juridic Temeiul juridic pentru propunerea de decizie a Consiliului este articolul 5 alineatul (1) din Regulamentul (CE) nr. 168/2007 al Consiliului. |Alegerea instrumentelor |Instrumentele propuse: Decizie a Consiliului, care constituie un instrument juridic adecvat pentru stabilirea cadrului multianual pentru o agenţie comunitară. |IMPLICAţII BUGETARE |Propunerea nu are nicio implicaţie directă pentru bugetul UE. |EXPLICAREA DETALIATă A PROPUNERII Domeniile tematice ale activităţii agenţiei (articolul 2) permit acesteia să abordeze toate problemele în materie de drepturi fundamentale care pot apărea în cadrul unui domeniu tematic. Rasismul, xenofobia şi lipsa de toleranţă asociată acestora: acest domeniu tematic este prevăzut şi în regulament. Discriminarea pe motive de sex, origine rasială sau etnică, religie sau convingeri, dizabilităţi, vârstă sau orientare sexuală sau a persoanelor aparţinând minorităţilor: practic toate părţile interesate se aşteaptă ca agenţia să examineze discriminările în baza motivelor prevăzute la articolul 13 din Tratatul CE, şi anume pe lângă originea rasială şi etnică şi cele legate de sex, religie sau convingeri, dizabilităţi, vârstă sau orientare sexuală. Ultimul motiv, persoanele aparţinând minorităţilor, este prezent în preambulul regulamentului. Celelalte domenii sunt contigue cu „originea rasială sau etnică”, astfel agenţia putând beneficia de economia de scară cu privire la metodele de expertiză şi colectarea datelor. În plus, acest domeniu tematic va acoperi, de exemplu, „discriminarea multiplă”, discriminarea la locul de muncă sau aspecte legate de „incluziunea socială”. În ceea ce priveşte „orientarea sexuală” în mod special, atât evoluţiile recente din UE, cât şi solicitările Parlamentului European prin rezoluţiile privind homofobia sunt argumente pentru includerea acestui domeniu în cadrul multianual. În acest context, agenţia ar putea examina de asemenea, „aspecte legate de egalitatea de şanse între bărbaţi şi femei şi abordarea integrată a acestei dimensiuni”, complementar şi în strânsă colaborare cu activităţile Institutului European pentru Egalitatea de Şanse între Bărbaţi şi Femei pe baza memorandumului de înţelegere care urmează să fie încheiat între agenţie şi institut. Despăgubirea victimelor, prevenirea infracţiunilor şi alte aspecte similare relevante pentru securitatea cetăţenilor: instituirea unui spaţiu de libertate, securitate şi justiţie a crescut importanţa politicii de securitate şi în cadrul CE, cu scopul de a facilita libera circulaţie a persoanelor, asigurând în acelaşi timp siguranţa şi securitatea cetăţenilor. Prevenirea infracţiunilor constituie o parte indispensabilă a acestei activităţi. „Drepturile victimelor” ar trebui incluse în domeniile tematice corespunzătoare legislaţiei comunitare privind compensarea la nivel naţional a victimelor infracţiunilor sau a victimelor traficului de persoane. Protecţia copiilor, inclusiv drepturile copilului: acest domeniu tematic ar acoperi drepturile copilului, a căror legătură cu priorităţile comunitare este evidentă. Activitatea ar fi legată, în principal, de domeniul liberei circulaţii, educaţiei, incluziunii sociale şi politicilor de tineret, mass-mediei şi altor politici comunitare relevante. Imigrare: interesul pentru imigrare al părţilor interesate este confirmat; din punctul de vedere al drepturilor fundamentale, tematicile de un interes deosebit au fost, în principal, tratamentul la graniţe şi condiţiile din centrele de detenţie pentru imigranţii ilegali, precum şi aspectele legate de victimele traficului de persoane. Integrarea imigranţilor este strâns legată de imigrare. Acesta este un domeniu tematic în cadrul căruia drepturile fundamentale constituie un aspect important şi în care se aşteaptă ca UE să acţioneze. În cadrul acestui domeniu tematic agenţia ar putea examina de asemenea, aspectele relevante legate de incluziunea socială, „libertatea religioasă”, precum şi tematicile „mutilarea femeilor” sau „căsătoria forţată”. Dreptul la azil: acesta constituie în mod evident un domeniu tematic pentru agenţie, având în vedere faptul că se referă la un grup de oameni deosebit de vulnerabili şi că face obiectul unei vaste legislaţii comunitare a cărei componentă importantă sunt drepturile fundamentale. Părţile interesate se aşteaptă, de asemenea, ca agenţia să desfăşoare activităţi în domeniul azilului. Politica privind „frontierele externe şi vizele” constituie o parte concretă a drepturilor fundamentale de liberă circulaţie. Acest domeniu tematic este sugerat, întrucât posibilul comportament al agenţilor de stat în acest domeniu pot afecta şi cetăţenii Uniunii, nu doar pe cei ai ţărilor terţe. Majoritatea instrumentelor legislative din domeniul frontierelor externe şi vizelor includ clauze speciale pentru respectarea drepturilor şi libertăţilor fundamentale. Participarea la funcţionarea democratică a Uniunii. Acest domeniu tematic se referă la dreptul cetăţenilor Uniunii de a participa la alegerile locale şi cele pentru Parlamentul European. Aspectele legate de drepturile omului cu privire la societatea informaţională acoperă aspecte importante, cum ar fi viaţa personală şi protecţia datelor. Aceste aspecte sunt incluse, deoarece sunt strâns legate de transparenţa politicilor şi administraţiei comunitare, precum şi de dreptul la viaţă privată. Acest domeniu tematic a fost menţionat de mai multe ori de părţile interesate. Acesta ar include, de asemenea, aspecte legate de internet şi alte mecanisme de comunicare electronică, identificarea prin unde radio, libertatea de exprimare şi interesul general pentru securitate şi combaterea criminalităţii, precum şi proprietatea intelectuală. Accesul la o justiţie eficientă şi independentă: există legislaţie comunitară care facilitează accesul la justiţie (asistenţă juridică, proceduri civile simplificate, legislaţia privind protecţia consumatorului), fiind o parte importantă a domeniului justiţiei civile la nivel european. |1.  2007/0189 (CNS)Propunere deDECIZIE A CONSILIULUIde punere în aplicare a Regulamentului (CE) nr. 168/2007 în ceea ce priveşte adoptarea unui cadru multianual pentru Agenţia pentru Drepturi Fundamentale a Uniunii Europene pentru perioada 2007-2012CONSILIUL UNIUNII EUROPENE,având în vedere Tratatul de instituire a Comunităţii Europene,având în vedere Regulamentul (CE) nr. 168/2007 al Consiliului din 15 februarie 2007 privind înfiinţarea Agenţiei pentru Drepturi Fundamentale a Uniunii Europene[10], în special articolul 5 alineatul (1),având în vedere propunerea Comisiei[11],având în vedere avizul Parlamentului European[12],întrucât:(1) În vederea îndeplinirii corespunzătoare a atribuţiilor sale, domeniile tematice specifice ale activităţii agenţiei trebuie stabilite printr-un cadru multianual care acoperă o perioadă de cinci ani, astfel cum se menţionează la articolul 5 alineatul (2) din Regulamentul (CE) nr. 168/2007.(2) Cadrul ar trebui să includă printre domeniile tematice ale activităţii agenţiei, lupta împotriva rasismului, a xenofobiei şi a lipsei de toleranţă asociate acestora.(3) Cadrul ar trebui să fie în concordanţă cu priorităţile Uniunii, ţinând cont de orientările care rezultă din rezoluţiile Parlamentului European şi concluziile Consiliului în domeniul drepturilor fundamentale.(4) Cadrul ar trebui să ţină cont de resursele financiare şi umane ale agenţiei.(5) Cadrul ar trebui să includă prevederi pentru asigurarea complementarităţii cu mandatul organismelor, oficiilor şi agenţiilor Comunităţii şi ale Uniunii, precum şi cu cel al Consiliului Europei şi al altor organizaţii internaţionale active în domeniul drepturilor fundamentale. Agenţiile şi organismele comunitare cele mai relevante în legătură cu cadrul multianual sunt Institutul European pentru Egalitatea de Şanse între Bărbaţi şi Femei stabilit prin Regulamentul (CE) nr. 1922/2006 al Parlamentului European şi al Consiliului din 20 decembrie 2006 privind înfiinţarea unui Institut European pentru Egalitatea de Şanse între Bărbaţi şi Femei[13] şi Controlorul European pentru Protecţia Datelor înfiinţat prin Regulamentul (CE) nr. 45/2001 al Parlamentului European şi al Consiliului din 18 decembrie 2000 privind protecţia persoanelor fizice cu privire la prelucrarea datelor cu caracter personal de către instituţiile şi organele comunitare şi privind libera circulaţie a acestor date[14], ale căror obiective ar trebui, prin urmare, luate în considerare.(6) Comisia, în elaborarea propunerii sale, a consultat consiliul de administraţie al Agenţiei pentru Drepturi Fundamentale cu prilejul reuniunii sale din 12-13 iulie şi a primit observaţii în scris prin scrisoarea din data de 25 iulie 2007.(7) În conformitate cu articolul 5 alineatul (3) din regulament, agenţia poate răspunde solicitărilor Parlamentului European, ale Consiliului sau ale Comisiei în temeiul articolului 4 alineatul (1) literele (c) şi (d) din regulament în afara domeniilor tematice ale activităţii determinate de cadrul multianual.ADOPTĂ PREZENTA DECIZIE:Articolul 1 Cadrul multianual1. Prin prezenta se instituie un cadru multianual pentru Agenţia pentru Drepturi Fundamentale a Uniunii Europene (denumită în continuare „agenţia”) pentru perioada 2007-2012.2. Agenţia îndeplineşte atribuţiile definite la articolul 4 alineatul (1) din Regulamentul (CE) nr. 168/2007 în cadrul domeniilor tematice stabilite la articolul 2.Articolul 2 Domeniile tematiceDomeniile tematice sunt următoarele:a) rasismul, xenofobia şi lipsa de toleranţă asociată acestora;b) discriminarea pe motive de sex, origine rasială sau etnică, religie sau convingeri, dizabilităţi, vârstă sau orientare sexuală sau a persoanelor aparţinând minorităţilor;c) despăgubirea victimelor, prevenirea infracţiunilor şi alte aspecte relevante pentru securitatea cetăţenilor;d) protecţia copiilor, inclusiv drepturile copilului;e) imigrarea şi integrarea imigranţilor;f) dreptul la azil;g) vizele şi controlul la frontieră;h) participarea la funcţionarea democratică a Uniunii;i) aspecte legate de drepturile omului cu privire la societatea informaţională; precum şij) accesul la o justiţie eficientă şi independentă.Articolul 3 Complementaritatea şi cooperarea cu alte organisme1. Agenţia asigură coordonarea corespunzătoare cu organismele, oficiile şi agenţiile relevante ale Comunităţii, cu statele membre, organizaţiile internaţionale şi societatea civilă, în condiţiile stabilite la articolele 7, 8 şi 10 din Regulamentul (CE) nr. 168/2007, în vederea punerii în aplicare a prezentului cadru.2. În special, agenţia îşi coordonează activităţile cu cele ale Consiliului Europei în condiţiile stabilite la articolul 9 din Regulamentul (CE) nr. 168/2007 şi în acordul menţionat la articolul respectiv.3. Agenţia examinează aspecte legate de discriminarea pe motive de sex numai ca parte a activităţii sale, în măsura în care este relevantă pentru activitatea referitoare la aspectele generale privind discriminarea menţionate la articolul 2 litera (b), luând în considerare faptul că obiectivele generale ale Institutul European pentru Egalitatea de Şanse între Bărbaţi şi Femei stabilit prin Regulamentul (CE) nr. 1922/2006 trebuie să fie acelea de a contribui şi de a consolida promovarea egalităţii de şanse între bărbaţi şi femei, inclusiv abordarea integrată a egalităţii de şanse pentru bărbaţi şi femei în toate politicile comunitare şi în cele naţionale, de a combate discriminarea pe motive de sex şi de a sensibiliza cetăţenii UE cu privire la egalitatea de şanse între bărbaţi şi femei, oferind asistenţă tehnică instituţiilor comunitare, în special Comisiei şi autorităţilor naţionale.4. Agenţia trebuie să-şi îndeplinească atribuţiile în domeniul drepturilor omului cu privire la societatea informaţională fără a aduce atingere responsabilităţilor Controlorului European pentru Protecţia Datelor pentru a asigura respectarea drepturilor şi libertăţilor fundamentale ale persoanelor fizice şi, în special dreptul lor la viaţă privată, de către instituţiile şi organismele comunitare în conformitate cu obligaţiile şi competenţele sale menţionate la articolele 46 şi 47 din Regulamentul (CE) nr. 45/2001.Adoptată la Bruxelles, […]Pentru ConsiliuPreşedintele [1] JO L 53, 22.2.2007, p 1.[2] Agenţia este dezvoltată pe baza fostului OERX înfiinţat prin Regulamentul (CE) nr. 1035/97 al Consiliului din 2 iunie 1997 (JO L 151, 10.6.1997, p.1), astfel cum a fost modificat prin Regulamentul (CE) nr. 1652/2003 (JO L 245, 29.9.2003, p. 33).[3] Rezoluţii din 17.1.2006, 18.1.2006, 2.2.2006, 16.2.2006, 15.3.2006, 1.6.2006, 14.6.2006, 15.6.2006, 6.7.2006, 6.9.2006, 28.6.2006, 26.10.2006, 15.11.2006, 16.11.2006, 30.11.2006, 26.5.2005, 18.1.2007, 1.2.2007, 13.3.2007 şi 26.4.2007.[4] Consiliile Europene de la Bruxelles din 22-23.3.2005, 16-17.6.2005, 15-16.12.2006, 23-24.3.2006, 15-16.6.2006 şi 14-15.12.2006.[5] JO C 139, 14.6.2006, p. 1.[6] SEC(2007) 500 final din 2 mai 2007.[7] JO L 403, 30.12.2006, p. 9.[8] JO L 8, 12.1.2001, p. 1.[9] A se vedea Raportul SEC (2005) 849, 30.6.2005.[10] JO L 53, 22.2.2007, p. 1.[11] JO C […], […], p. […].[12] JO C […], […], p. […].[13] JO L 403, 30.12.2006, p. 9.[14] JO L 8, 12.1.2001, p. 1.


               COMISIA EUROPEANĂ
            Bruxelles, 26.5.2016
            COM(2016) 286 final
            2016/0150(NLE)
            Propunere de
            DECIZIE A CONSILIULUI
            privind poziția care urmează să fie adoptată în numele Uniunii Europene în cadrul Comitetului CARIFORUM-UE pentru comerț și dezvoltare al Acordului de parteneriat economic între statele CARIFORUM, pe de o parte, și Comunitatea Europeană și statele membre ale acesteia, pe de altă parte, cu privire la instituirea unui Comitet special pentru agricultură și pescuit

               EXPUNERE DE MOTIVE

               1.CONTEXTUL PROPUNERII

               Motivele și obiectivele propunerii

               Propunerea de decizie a Consiliului anexată constituie instrumentul juridic pentru instituirea unui Comitet special pentru agricultură și pescuit în cadrul Acordului de parteneriat economic (APE), semnat la 15 octombrie 2008 între statele CARIFORUM, pe de o parte, și Comunitatea Europeană și statele sale membre, pe de altă parte. Acordul se aplică cu titlu provizoriu începând cu 29 decembrie 2008.

               Agricultura și pescuitul reprezintă un domeniu important în cadrul acordului și, în conformitate cu articolul 230 alineatul (4) din Acordul de parteneriat economic CARIFORUM-UE, se poate institui orice comitet special pentru a se ocupa mai eficient aspecte legate de punerea în aplicare a acestui acord. Acest Comitet special pentru agricultură și pescuit va fi alcătuit din reprezentanți ai Comisiei Europene, pe de o parte, și din reprezentanți ai Direcției CARIFORUM și ai statelor semnatare CARIFORUM, pe de altă parte.

               Comitetul special trebuie să fie înființat printr-o decizie a Comitetului CARIFORUM-UE pentru comerț și dezvoltare (compus din reprezentanți ai părților la nivel de înalți funcționari). În acest sens, propunerea de decizie a Consiliului include ca anexă proiectul de decizie aprobat de părți la cea de a cincea reuniune anuală a Comitetului CARIFORUM-UE pentru comerț și dezvoltare, care a avut loc în Guyana la 14 iulie 2015.

               Coerența cu dispozițiile existente în domeniul de politică

               Acordul de parteneriat economic CARIFORUM-UE include un capitol specific dedicat chestiunilor legate de agricultură și pescuit.

               Coerența cu alte politici ale Uniunii

               Instituirea Comitetului special pentru agricultură și pescuit este coerentă, având în vedere concluziile ultimelor două reuniuni anuale ale Comitetului CARIFORUM-UE pentru comerț și dezvoltare, care au avut loc în 2014 la Bruxelles și în 2015 în Guyana.

               2.
                     TEMEI JURIDIC, SUBSIDIARITATE ȘI PROPORȚIONALITATE

               Temei juridic

               Temeiul juridic al prezentei decizii a Consiliului este Tratatul privind funcționarea Uniunii Europene, în special articolul 207, coroborat cu articolul 218 alineatul (9).

               Subsidiaritate (pentru competență neexclusivă)

               Conform articolului 3 din TFUE, politica comercială comună este definită ca fiind o competență exclusivă a Uniunii.

               Proporționalitate

               Prezenta propunere este necesară pentru a institui orice comitet special, astfel cum este prevăzut la articolul 230 alineatul (4) din Acordul de parteneriat economic CARIFORUM-UE și în cadrul Regulamentului de procedură al Comitetului CARIFORUM-UE pentru comerț și dezvoltare.

               Alegerea instrumentului

               Prezenta propunere este conformă cu articolul 218 alineatul (5) din TFUE, care prevede adoptarea de către Consiliu a deciziilor privind acordurile internaționale. Nu există un alt instrument juridic care ar putea fi folosit în scopul realizării obiectivului exprimat în prezenta propunere.

               3.
                     REZULTATELE EVALUĂRILOR EX-POST, ALE CONSULTĂRILOR CU PĂRȚILE INTERESATE ȘI ALE EVALUĂRII IMPACTULUI

               Evaluări ex-post/verificări ale adecvării legislației existente

                  Nu se aplică.

               Consultarea părților interesate

               Nu se aplică.

               Obținerea și utilizarea expertizei

                  Nu se aplică.

               Evaluarea impactului

                  Nu se aplică.

               Adecvarea reglementărilor și simplificarea

                  Comitetul special pentru agricultură și pescuit nu face obiectul procedurilor REFIT; nu implică niciun cost pentru Uniune; și nu ridică nicio problemă din punctul de vedere al mediului digital.

               Drepturile fundamentale

               Propunerea nu are consecințe asupra protecției drepturilor fundamentale în Uniune.

               4.
                     IMPLICAȚIILE BUGETARE

                  Instituirea Comitetului special pentru agricultură și pescuit nu are implicații bugetare.

               5.
                     ALTE ELEMENTE

               Planuri de punere în aplicare și măsuri de monitorizare, evaluare și raportare

                  Comitetul special pentru agricultură și pescuit va fi alcătuit din reprezentanți ai Comisiei Europene, pe de o parte, și din reprezentanți ai Direcției CARIFORUM și ai statelor semnatare CARIFORUM, pe de altă parte.

               Documente explicative (pentru directive)

                  Nu se aplică.

               Explicația detaliată a dispozițiilor specifice ale propunerii

                  Comitetul special pentru agricultură și pescuit va revizui toate aspectele incluse în partea II titlul I capitolul 5 („Agricultură și Pescuit”) din Acordul de parteneriat economic CARIFORUM-UE, precum și alte aspecte legate de agricultură și pescuit din acord.

               2016/0150 (NLE)

               Propunere de

               DECIZIE A CONSILIULUI

               privind poziția care urmează să fie adoptată în numele Uniunii Europene în cadrul Comitetului CARIFORUM-UE pentru comerț și dezvoltare al Acordului de parteneriat economic între statele CARIFORUM, pe de o parte, și Comunitatea Europeană și statele membre ale acesteia, pe de altă parte, cu privire la instituirea unui Comitet special pentru agricultură și pescuit

               CONSILIUL UNIUNII EUROPENE,

               având în vedere Tratatul privind funcționarea Uniunii Europene, în special articolul 207 coroborat cu articolul 218 alineatul (9),

               având în vedere propunerea Comisiei Europene,

               întrucât:

               (1)Acordul de parteneriat economic încheiat între statele CARIFORUM, pe de o parte și Comunitatea Europeană și statele sale membre, pe de altă parte
                  1
                (denumit în continuare „acordul”) a fost semnat la 15 octombrie 2008 și se aplică, provizoriu, începând cu data de 29 decembrie 2008.

               (2)În temeiul articolului 230 alineatul (4) din acord, Comitetul CARIFORUM-UE pentru comerț și dezvoltare poate să instituie și să supervizeze orice comitet special care să se ocupe de aspecte care țin de competența sa.

               (3)În vederea atingerii obiectivelor stabilite la articolul 37 din acord, ar trebui înființat un Comitet special pentru agricultură și pescuit pentru a se ocupa mai eficient de aspectele legate de aceste chestiuni, astfel cum s-a convenit în cadrul reuniunilor anterioare ale Comitetului CARIFORUM-UE pentru comerț și dezvoltare.

               (4)Este oportun să se stabilească poziția care urmează să fie adoptată în numele Uniunii în cadrul Comitetului CARIFORUM-UE pentru comerț și dezvoltare cu privire la înființarea unui Comitet special pentru agricultură și pescuit.

               (5)Prin urmare, poziția Uniunii în cadrul Comitetului CARIFORUM-UE pentru comerț și dezvoltare ar trebui să se bazeze pe proiectul de decizie anexat,

               ADOPTĂ PREZENTA DECIZIE:

               Articolul 1

               Poziția care urmează să fie adoptată în numele Uniunii în cadrul Comitetului CARIFORUM-UE pentru comerț și dezvoltare al Acordului de parteneriat economic între statele CARIFORUM, pe de o parte, și Comunitatea Europeană și statele membre ale acesteia, pe de altă parte, cu privire la instituirea unui Comitet special pentru agricultură și pescuit se bazează pe proiectul de decizie a Comitetului CARIFORUM-UE pentru comerț și dezvoltare, anexat la prezenta decizie.

               Modificările minore aduse proiectului de decizie pot fi acceptate de reprezentanții Uniunii în cadrul Comitetului CARIFORUM-UE pentru comerț și dezvoltare fără a fi necesară o altă decizie a Consiliului.

               Articolul 2

               Prezenta decizie intră în vigoare la data adoptării.

               Adoptată la Bruxelles,

                     Pentru Consiliu

                     Președintele

                     (1)
                  JO L 289, 30.10.2008, p. 3.

    ---documentbreak---

               COMISIA EUROPEANĂ
            Bruxelles, 26.5.2016
            COM(2016) 286 final
            ANEXĂ
            la
            Propunerea de decizie a Consiliului
            privind poziția care urmează să fie adoptată în numele Uniunii Europene în cadrul Comitetului CARIFORUM-UE pentru comerț și dezvoltare al Acordului de parteneriat economic între statele CARIFORUM, pe de o parte, și Comunitatea Europeană și statele membre ale acesteia, pe de altă parte, cu privire la instituirea unui Comitet special pentru agricultură și pescuit

               PROIECT

               DECIZIA Nr…/2016 A COMITETULUI CARIFORUM-UE PENTRU COMERȚ ȘI DEZVOLTARE

               instituit prin Acordul de parteneriat economic între statele CARIFORUM, pe de o parte, și Comunitatea Europeană și statele sale membre, pe de altă parte, cu privire la instituirea unui Comitet special pentru agricultură și pescuit

               COMITETUL CARIFORUM-UE PENTRU COMERȚ ȘI DEZVOLTARE

               având în vedere Acordul de parteneriat economic între statele CARIFORUM, pe de o parte, și Comunitatea Europeană și statele sale membre, pe de altă parte („acordul”), în special articolul 230 alineatul (4) litera (a),

               având în vedere Regulamentul de procedură al Comitetului CARIFORUM-UE pentru comerț și dezvoltare, înființat de Consiliul mixt CARIFORUM-UE la 17 mai 2010, prin Decizia 1/2010, în special articolul 11,

               întrucât:

               în vederea atingerii obiectivelor privind agricultura și pescuitul prevăzute de acord, este oportună instituirea unui Comitet special pentru agricultură și pescuit,

               DECIDE:

               Articolul 1

               1.Se instituie Comitetul special CARIFORUM-UE pentru agricultură și pescuit, pentru exercitarea funcțiilor prevăzute la articolul 2.

               2.Comitetul special CARIFORUM-UE pentru agricultură și pescuit reprezintă, de asemenea un forum în cadrul căruia părțile vor putea face schimb de experiență, informații și cele mai bune practici și se vor putea consulta în legătură cu orice chestiuni legate de obiectivele stabilite în partea II titlul I capitolul 5 din acord și relevante pentru schimburile comerciale dintre părți.

               Articolul 2

               Comitetul special pentru agricultură și pescuit:

               a)în general, monitorizează toate aspectele prevăzute în partea II titlul I capitolul 5 („Agricultură și pescuit”) din acord;

               b)în general, monitorizează toate celelalte aspecte din acord care au legătură cu agricultura și pescuitul, inclusiv următoarele domenii prevăzute în partea II titlul I - Comerț cu bunuri:

               (i)Capitolul 1 - Toate chestiunile privind comerțul cu produse agricole și pescărești, inclusiv taxele vamale;

               (ii)Capitolul 3 - Articolul 28 - Subvențiile la exportul de produse agricole;

               (iii)Capitolul 6 - Bariere tehnice în calea comerțului, deoarece se referă și la produse agricole și pescărești; și

               (iv)Capitolul 7 - Măsuri sanitare și fitosanitare, deoarece se referă și la produse agricole și pescărești;

               c)în general, monitorizează toate aspectele prevăzute în titlul IV capitolul 2 - Inovarea și proprietatea intelectuală, deoarece se referă și la produse agricole și pescărești, inclusiv articolul 145 - Indicații geografice și articolul 149 - Soiuri de plante;

               d)poartă dialoguri în ceea ce privește agricultura și pescuitul, inclusiv în următoarele domenii:

               (i)producția, consumul și schimburile comerciale agricole și evoluția respectivelor piețe de produse agricole și pescărești;

               (ii)promovarea investițiilor și a transferului de cunoștințe în sectoarele agricol, alimentar și al pescuitului în țările membre CARIFORUM, inclusiv pentru activitățile la scară redusă;

               (iii)politicile, actele cu putere de lege și normele administrative în domeniul agriculturii, al dezvoltării rurale și al pescuitului;

               (iv)schimbările politice și instituționale necesare pentru susținerea transformărilor sectorului agricol și al pescuitului, precum și elaborarea și punerea în aplicare a politicilor regionale în domeniul agricol, alimentar, al dezvoltării rurale și al pescuitului în perspectiva integrării regionale;

               (v)noi tehnologii, cercetare și inovare, precum și politici și măsuri referitoare la calitate; și

               (vi)evoluțiile politicii comerciale privind mărfurile și produsele agricole tradiționale, inclusiv bananele, romul, orezul și zahărul;

               e)asistă Comitetul CARIFORUM-UE pentru comerț și dezvoltare în ceea ce privește următoarele funcții:

               (i)supraveghează și este responsabil de punerea în aplicare și executarea corespunzătoare a dispozițiilor acordului care au legătură cu agricultura și pescuitul, discută și recomandă priorități în domeniul cooperării în acest sens;

               (ii)supraveghează elaborarea în continuare a dispozițiilor acordului care au legătură cu agricultura și pescuitul și evaluează rezultatele obținute în aplicarea acestuia;

               (iii)acționează în sensul evitării și rezolvării litigiilor care pot apărea cu privire la interpretarea sau aplicarea prevederilor acordului care au legătură cu agricultura și pescuitul, în conformitate cu dispozițiile părții III a acestuia;

               (iv)discută și întreprinde acțiuni care pot încuraja comerțul, investițiile și oportunitățile de afaceri între părți, în sectoarele agricol și al pescuitului; și

               (v)discută cu privire la orice aspecte referitoare la dispozițiile privind agricultura și pescuitul din acord și cu privire la orice subiect care poate afecta îndeplinirea obiectivelor acestuia;

               f)face recomandări Comitetului CARIFORUM-UE pentru comerț și dezvoltare în vederea punerii în aplicare și a îndeplinirii prevederilor acordului în ceea ce privește agricultura și pescuitul.

               Articolul 3

               Comitetul special pentru agricultură și pescuit este alcătuit din reprezentanți ai Comisiei Europene, pe de o parte, și din reprezentanți ai Direcției CARIFORUM și ai statelor semnatare CARIFORUM, pe de altă parte.

               Articolul 4

               Prezenta decizie intră în vigoare la […]

               Încheiată la […] la […] 2016.


               COMISIA EUROPEANĂ
            Bruxelles, 22.9.2016
            COM(2016) 621 final
            2016/0301(NLE)
            Propunere de
            DECIZIE A CONSILIULUI
            privind poziția care trebuie adoptată de Uniunea Europeană în cadrul comitetului mixt UE-OACI cu privire la Decizia de adoptare a unei anexe referitoare la managementul traficului aerian la Memorandumul de cooperare dintre Uniunea Europeană și Organizația Aviației Civile Internaționale de instituire a unui cadru de cooperare consolidată

               EXPUNERE DE MOTIVE

               1.CONTEXTUL PROPUNERII

               1.1.Obiectivele anexei privind managementul traficului aerian (ATM) la Memorandumul de cooperare

               Organizația Aviației Civile Internaționale (OACI) este o agenție specializată a ONU care are rolul de forum mondial al aviației civile. Obiectivul OACI este de a-și pune în practică viziunea cu privire la dezvoltarea sustenabilă, în condiții de siguranță și de securitate, a aviației civile prin cooperarea între statele sale membre, care în prezent sunt 191. Temeiul său juridic îl constituie Convenția de la Chicago din 1944 privind aviația civilă internațională.

               Uniunea Europeană colaborează îndeaproape cu OACI, în primul rând deoarece cele mai multe chestiuni vizate de Convenția de la Chicago intră în sfera de competență a Uniunii — OACI are în vedere politici în domeniul siguranței, al securității, al mediului înconjurător și al managementului traficului aerian (ATM). În al doilea rând, standardele și cerințele OACI reprezintă temeiul anumitor acte legislative ale UE. În plus, legislația UE preia standarde internaționale, de exemplu în domeniul securității aeronautice. Prin urmare, pentru UE este important să se angajeze în activitățile OACI și în procesul de elaborare a politicilor acesteia, pentru a-și aduce contribuția la politici adecvate în domeniul aviației la nivel global. De asemenea, una dintre mize este competitivitatea industriei aeronautice civile europene. Și alți actori de pe scena mondială sunt implicați în mod activ în activitățile OACI din motive similare.

               UE și OACI au încheiat un memorandum de cooperare (denumit în continuare „MC”) care prevede un cadru îmbunătățit pentru cooperare
                  1
               . MC identifică ATM printre domeniile de cooperare care trebuie abordate în detaliu într-o anexă specifică. Anexa este menită să contribuie la o mai bună armonizare a standardelor, la interoperabilitatea la nivel mondial a noilor tehnologii și sisteme și la coordonarea mai strânsă a activităților ATM; în acest scop, ea stabilește domeniile de cooperare, printre altele, sub forma unui schimb regulat de date/informații relevante legate de ATM, al schimbului posibil de experți tehnici în ATM și al cooperării în ceea ce privește continuarea dezvoltării și implementarea Planului mondial de navigație aeriană (Global Air Navigation Plan - GANP) al OACI.

               Deja s-au elaborat anexe referitoare la siguranța aeriană și la securitatea aeriană, anexa privind managementul traficului aerian fiind a treia anexă la MC. Adoptarea sa nu aduce atingere drepturilor și obligațiilor statelor membre ale UE în temeiul Convenției de la Chicago și nici relațiilor lor cu OACI care decurg din calitatea lor de membre ale aceste organizații.

               1.2.Aspecte procedurale

               La 17 decembrie 2009, Consiliul a autorizat Comisia să negocieze memorandumul de cooperare. Acesta a intrat în vigoare la 29 martie 2012, în urma notificării de către părți a finalizării procedurilor interne necesare (semnare
                  2
                și încheiere
                  3
                în cazul UE).

               Articolul 218 alineatul (9) din Tratatul privind funcționarea Uniunii Europene prevede că, la propunerea Comisiei, Consiliul adoptă o decizie de stabilire a pozițiilor care trebuie adoptate în numele Uniunii în cadrul unui organism creat printr-un acord, în cazul în care acest organism trebuie să adopte acte cu efecte juridice.

               Articolul 3 din Decizia 2012/243/UE a Consiliului
                  4
                privind încheierea Memorandumului de cooperare dintre Uniunea Europeană și Organizația Aviației Civile Internaționale prevede că Consiliul stabilește poziția ce trebuie adoptată de Uniune în cadrul comitetului mixt înființat în temeiul punctului 7.1 din memorandumul de cooperare cu privire la adoptarea noilor anexe la MC și a amendamentelor la acesta, astfel cum se prevede la punctul 7.3 litera (c) din MC.

               Prin urmare, este necesară o decizie a Consiliului privind poziția care trebuie adoptată de UE în cadrul comitetului mixt cu privire la decizia de a adopta o anexă referitoare la managementul traficului aerian.

               1.3.Coerența cu alte politici și obiective ale Uniunii

               Anexa privind managementul traficului aerian va servi obiectivelor fundamentale ale cerului unic european și ale politicilor externe ale UE în domeniul aviației prin oficializarea cooperării sale cu OACI în acest domeniu.

               2.REZULTATELE CONSULTĂRILOR CU PĂRȚILE INTERESATE ȘI ALE EVALUĂRII IMPACTULUI

               La cea de-a treia reuniune a comitetului mixt UE/OACI înființat prin MC (Montreal, 2 februarie 2015), părțile au convenit să procedeze la adoptarea unei anexe privind ATM la MC și să demareze un dialog între serviciile lor, astfel încât acestea să convină asupra unui text dacă este posibil până la finele anului 2015.

               Statele membre au fost informate cu privire la rezultatul acestei reuniuni prin intermediul Comitetului pentru cerul unic, iar Comisia (DG MOVE) a elaborat un proiect de anexă care a fost revizuit de Agenția Europeană de Siguranță a Aviației (AESA) și de întreprinderea comună de cercetare privind managementul traficului aerian în cerul unic european (SJU) și apoi a fost discutat și convenit cu Biroul de navigație aeriană al OACI.

               3.ELEMENTELE JURIDICE ALE PROPUNERII

               3.1.Rezumatul acțiunii propuse

               Anexa referitoare la managementul traficului aerian va consolida cooperarea cu OACI, cu scopul de a servi drept forum de discuție pe tema ATM, de a face schimb de date/informații relevante privind ATM, de a promova acțiuni și cooperarea regională în acest domeniu și, eventual, de a detașa experți.

               3.2.Temeiul juridic

               Articolul 100 alineatul (2) din TFUE, coroborat cu articolul 218 alineatul (9) din TFUE.

               3.3.Principiul subsidiarității

               Anexa privind managementul traficului aerian acoperă aspecte care intră în sfera de competență a UE și în privința cărora relațiile cu OACI trebuie menținute la nivelul UE.

               3.4.Principiul proporționalității

               Numai pe baza unei astfel de anexe va fi posibil să se reunească eforturile din cadrul UE și să se asigure o mai bună coordonare între statele membre.

               4.IMPLICAȚIILE BUGETARE

               Anexa privind managementul traficului aerian nu are implicații bugetare.

               2016/0301 (NLE)

               Propunere de

               DECIZIE A CONSILIULUI

               privind poziția care trebuie adoptată de Uniunea Europeană în cadrul comitetului mixt UE-OACI cu privire la Decizia de adoptare a unei anexe referitoare la managementul traficului aerian la Memorandumul de cooperare dintre Uniunea Europeană și Organizația Aviației Civile Internaționale de instituire a unui cadru de cooperare consolidată

               CONSILIUL UNIUNII EUROPENE,

               având în vedere Tratatul privind funcționarea Uniunii Europene, în special articolul 100 alineatul (2), coroborat cu articolul 218 alineatul (9),

               având în vedere propunerea Comisiei Europene,

               întrucât:

               (1)Memorandumul de cooperare dintre Uniunea Europeană și Organizația Aviației Civile Internaționale (OACI) de instituire a unui cadru de cooperare consolidată
                  5
                (denumit în continuare „memorandumul de cooperare”) a intrat în vigoare la 29 martie 2012.

               (2)În conformitate cu punctul 7.3 litera (c) din memorandumul de cooperare, comitetul mixt înființat în temeiul punctului 7.1 din memorandumul de cooperare poate adopta anexe la memorandumul de cooperare.

               (3)Este necesar să se stabilească poziția care trebuie adoptată de Uniunea Europeană în cadrul comitetului mixt cu privire la adoptarea unei anexe referitoare la managementul traficului aerian care să se adauge la memorandumul de cooperare,

               ADOPTĂ PREZENTA DECIZIE:

               Articolul 1

               Poziția care trebuie adoptată de Uniunea Europeană în cadrul comitetului mixt UE-OACI, astfel cum se prevede la punctul 7.3 litera (c) din Memorandumul de cooperare dintre Uniunea Europeană și Organizația Aviației Civile Internaționale de instituire a unui cadru de cooperare consolidată (denumit în continuare „memorandumul de cooperare”), referitor la adoptarea unei anexe privind managementul traficului aerian la memorandumul de cooperare, se întemeiază pe proiectul de decizie a comitetului mixt UE-OACI, atașat la prezenta decizie.

               Articolul 2

               Prezenta decizie intră în vigoare la data adoptării.

               Adoptată la Bruxelles,

                     Pentru Consiliu

                     Președintele

                     (1)
                  JO L 232, 9.9.2011, p. 2 și JO L 121, 8.5.2012, p. 16.

                     (2)
                  JO L 232, 9.9.2011, p. 1.

                     (3)
                  JO L 121, 8.5.2012, p. 16.

                     (4)
                  JO L 121, 8.5.2012, p. 16.

                     (5)
                  JO L 121, 8.5.2012, p. 16.

    ---documentbreak---

               COMISIA EUROPEANĂ
            Bruxelles, 22.9.2016
            COM(2016) 621 final
            ANEXĂ
            la Propunerea de
            Decizie a Consiliului
            privind poziția care trebuie adoptată de Uniunea Europeană în cadrul comitetului mixt UE-OACI cu privire la Decizia de adoptare a unei anexe referitoare la managementul traficului aerian la Memorandumul de cooperare dintre Uniunea Europeană și Organizația Aviației Civile Internaționale de instituire a unui cadru de cooperare consolidată

               ANEXĂ

               Proiect de decizie a comitetului mixt UE-OACI
                  din
                  privind adoptarea unei anexe referitoare la managementul traficului aerian la Memorandumul de cooperare dintre Uniunea Europeană și Organizația Aviației Civile Internaționale de instituire a unui cadru de cooperare consolidată

               COMITETUL MIXT UE-OACI,

               având în vedere Memorandumul de cooperare dintre Uniunea Europeană și Organizația Aviației Civile Internaționale de instituire a unui cadru de cooperare consolidată (denumit în continuare „memorandumul de cooperare”), care a intrat în vigoare la 29 martie 2012, în special punctul 7.3 litera (c),

               întrucât:

               Este necesar ca, în memorandumul de cooperare, să se includă o anexă referitoare la managementul traficului aerian,

               ADOPTĂ PREZENTA DECIZIE:

               Articolul 1

               Anexa la prezenta decizie se adoptă și constituie parte integrantă a memorandumului de cooperare.

               Articolul 2

               Prezenta decizie intră în vigoare la data adoptării.

               Adoptată la …, ….

               Pentru comitetul mixt UE-OACI

               Președinții

               ANEXĂ

               PRIVIND

               MANAGEMENTUL TRAFICULUI AERIAN

               1.
                     Obiective

               1.1Părțile convin să coopereze în domeniul managementului traficului aerian și al serviciilor de navigație aeriană (denumite în continuare „ATM/ANS”) în cadrul Memorandumului de cooperare dintre Uniunea Europeană (UE) și Organizația Aviației Civile Internaționale (OACI), parafat la Montreal la 28 aprilie 2011 și la Bruxelles la 4 mai 2011.

               1.2În conformitate cu angajamentul lor de a asigura armonizarea la nivel mondial a cerințelor incluse în standardele și practicile recomandate (denumite în continuare „SARP”) pentru ATM/ANS, precum și interoperabilitatea la nivel mondial a noilor sisteme și tehnologii din domeniul ATM/ANS, părțile convin să coopereze îndeaproape, în spiritul transparenței și al dialogului, în scopul de a-și coordona activitățile ATM/ANS.

               2.
                     Domeniu de aplicare

               2.1În scopul atingerii obiectivelor precizate la punctul 1.2, părțile convin să coopereze în următoarele domenii:

               -desfășurarea unui dialog periodic pe teme de interes comun în materie de ATM/ANS;

               -asigurarea transparenței prin schimbul periodic de informații relevante legate de ATM/ANS;

               -participarea la activitățile ATM/ANS;

               -monitorizarea și analizarea respectării de către state a standardelor OACI și a aplicării practicilor recomandate în domeniul ATM/ANS;

               -cooperarea în materie de standardizare și de reglementare;

               -cooperarea în domeniul dezvoltării și al implementării Planului mondial de navigație aeriană (Global Air Navigation Plan - GANP) al OACI, precum și ale metodologiei de modernizare a sistemului aeronautic în blocuri (Aviation System Block Upgrade - ASBU);

               -dezvoltarea și furnizarea de proiecte și programe de asistență tehnică;

               -promovarea cooperării regionale, în special în cadrul regiunii europene (EUR) a OACI, luând în considerare în mod deosebit rezultatele obținute în dezvoltarea și punerea în aplicare a cerului unic european (Single European Sky - SES), dar și activitatea desfășurată de Agenția Europeană de Siguranță a Aviației (AESA) în materie de ATM/ANS și

               -schimbul de experți tehnici în domeniile relevante ale ATM/ANS.

               3.
                     Punere în aplicare

               3.1Părțile pot institui modalități de lucru care să prevadă mecanisme și proceduri decise în comun, necesare pentru implementarea eficace a activităților de cooperare prevăzute la punctul 2.1. Respectivele modalități de lucru se adoptă de către comitetul mixt înființat în temeiul punctului 7 din memorandumul de cooperare.

               3.2Activitățile de cooperare în temeiul prezentei anexe sunt realizate, în numele părților, de către Biroul de navigație aeriană (Air Navigation Bureau - ANB) al OACI și de către Comisia Europeană. Comisia Europeană poate implica, după caz, alte organizații europene, inclusiv AESA, întreprinderea comună SESAR, coordonatorul implementării proiectului SESAR și EUROCONTROL.

               4.
                     Dialog

               4.1Părțile convoacă periodic reuniuni și/sau teleconferințe pentru a discuta aspecte de interes reciproc în domeniul ATM/ANS și, atunci când este necesar și adecvat, pentru a coordona activitățile.

               5.
                     Transparența și schimbul de informații

               5.1Părțile încurajează, sub rezerva normelor lor aplicabile, transparența în domeniul ATM/ANS în relația cu terții.

               5.2Părțile cooperează și colaborează în mod transparent în cadrul activităților ATM/ANS făcând schimb, fără a aduce atingere normelor lor aplicabile, de date, de informații și de documentație relevante și adecvate, precum și facilitând participarea reciprocă la reuniuni.

               5.3.În acest scop, părțile instituie proceduri de schimb de informații care să garanteze confidențialitatea informațiilor primite de la cealaltă parte în conformitate cu punctul 6 din memorandumul de cooperare.

               6.
                     Participarea la activitățile ATM/ANS

               6.1În scopul punerii în aplicare a prezentei anexe, fiecare parte invită, după caz, cealaltă parte să participe, conform regulamentului de procedură stabilit, la activități și reuniuni legate de ATM/ANS în calitate de observator pentru a se asigura o cooperare și o coordonare cât mai strânse.

               7.
                     Schimbul reciproc de informații și analize în materie de ATM/ANS

               7.1Fără a aduce atingere normelor lor aplicabile și în conformitate cu modalitățile de lucru corespunzătoare care urmează să fie stabilite, părțile fac schimb de informații și date relevante în domeniul ATM/ANS, precum și de analize realizate pe baza respectivelor informații și date.

               7.2Părțile cooperează îndeaproape în cadrul acțiunilor menite să asigure respectarea mai eficientă a SARP în UE și în alte state. Această cooperare include schimbul de informații, facilitarea dialogului între părțile interesate și coordonarea tuturor activităților de asistență tehnică.

               7.3Pe baza activităților sale în domeniul evaluării performanțelor și al stabilirii obiectivelor, precum și în domeniul monitorizării modului de implementare a Planului general european de ATM, UE oferă asistență OACI în procesul de elaborare a unei abordări bazate pe performanțe la nivel mondial și a unei abordări de monitorizare globală a implementării GANP al OACI și a metodologiei ASBU aferente. În procesul de elaborare a abordărilor sale la nivel mondial, OACI utilizează în mod corespunzător și optim materialele UE existente sau aflate în curs de elaborare, care rezultă din dezvoltarea și punerea în aplicare a SES.

               8.
                     Cooperarea în materie de reglementare și de standardizare

               8.1Fiecare parte se asigură că cealaltă parte este informată permanent cu privire la toate actele cu putere de lege și administrative, standardele, cerințele și practicile recomandate care pot afecta aplicarea prezentei anexe, precum și cu privire la orice modificare ulterioară a acestora.

               8.2Părțile își notifică reciproc și la timp orice modificare a actelor cu putere de lege și administrative, a standardelor, a cerințelor și a practicilor recomandate, în măsura în care respectivele modificări au un impact asupra prezentei anexe. O astfel de notificare poate include, dacă este necesar, și schimbul de instrumente corespunzătoare de planificare (de exemplu programe anuale/multianuale relevante). În lumina unor astfel de modificări, comitetul mixt poate adopta modificări ale prezentei anexe, dacă este necesar, în conformitate cu punctul 7 din memorandumul de cooperare.

               8.3În scopul armonizării la nivel mondial a reglementărilor și standardelor în materie de ATM/ANS, părțile se consultă cu privire la aspectele tehnice ale reglementării în domeniul ATM/ANS pe parcursul proceselor respective de elaborare a normelor sau a SARP și sunt invitate să participe în organismele tehnice asociate, dacă și atunci când este cazul.

               8.4În acest scop, UE și OACI își raționalizează și mai mult cooperarea în scopul de a asigura revizuirea în timp util a normelor UE ca urmare a modificărilor aduse de OACI anexelor la Convenția privind aviația civilă internațională (Convenția de la Chicago) și de a oferi OACI observații în timp util atunci când se au în vedere modificări ale anexelor relevante pentru ATM/ANS.

               8.5OACI furnizează UE informații în timp util cu privire la deciziile și recomandările OACI care afectează SARP legate de ATM/ANS prin furnizarea accesului deplin la scrisorile OACI către state și la buletinele electronice.

               8.6Atunci când este cazul, UE face eforturi pentru a se asigura că legislația UE este în conformitate cu SARP legate de ATM/ANS ale OACI.

               8.7Dat fiind că Planul general european pentru ATM este strâns legat de GANP al OACI și de metodologia ASBU cuprinsă în acesta, UE oferă asistență OACI, în cooperare cu statele membre, în procesul de elaborare a SARP și a materialelor ajutătoare pentru cerințele ATM/ANS noi, pe baza nevoilor și a experienței sale în ceea ce privește implementarea SESAR. În mod similar, OACI ajută UE în procesul de actualizare a standardelor sale de interoperabilitate globală pentru cerințe ATM/ANS noi, pe baza GANP, a metodologiei ASBU și a foilor de parcurs conexe.

               8.8În pofida obligațiilor statelor membre ale UE în calitate de state contractante la Convenția de la Chicago, dacă și atunci când este cazul, UE se angajează în dialog cu OACI în scopul furnizării de informații tehnice în cazurile în care din aplicarea legislației UE rezultă întrebări legate de respectarea standardelor OACI și de aplicarea practicilor recomandate ale OACI.

               8.9Desfășurarea de activități de cooperare în materie de reglementare și de standardizare trebuie să nu contravină procedurilor OACI existente de elaborare a normelor și să nu stabilească noi obligații juridice sau de raportare ale OACI față de UE sau de statele membre ale acesteia.

               9.
                     Proiecte și programe de asistență tehnică

               9.1Părțile coordonează asistența acordată statelor într-un efort menit să asigure utilizarea eficace a resurselor și prevenirea duplicării eforturilor și, totodată, schimbă informații, inclusiv date, referitoare la programele și proiectele de asistență tehnică legate de ATM/ANS.

               10.
                     Cooperare regională

               10.1Părțile acordă prioritate activităților menite să accelereze instituirea cerului unic european, inclusiv activităților relevante ale AESA în ceea ce privește ATM/ANS, în cazurile în care abordarea regională oferă posibilități de creștere a rentabilității și de îmbunătățire a proceselor de supraveghere și/sau de armonizare.

               10.2În legătură cu punctul 10.1, se acordă o atenție deosebită abordării regionale bazate pe performanțe, reglementărilor tehnice europene în domeniul ATM/ANS, blocurilor funcționale de spațiu aerian, managementului funcțiilor de rețea (inclusiv Celulei Europene de Coordonare a Crizelor din Aviație, EACCC) și implementării și monitorizării noilor concepte ATM/ANS bazate pe SESAR și pe Planul general european pentru ATM.

               10.3Pentru a îndeplini așteptările menționate mai sus, se permite o relație strânsă de lucru între UE și Biroul regional al OACI din Paris, inclusiv prin participarea reciprocă la reuniunile relevante (de exemplu la cele ale Comitetului pentru cerul unic).

               10.4UE organizează coordonarea dintre organizațiile europene, statele membre ale UE și Biroul regional al OACI, având în vedere domeniul de aplicare al prezentei anexe, în special pentru a contribui la planurile regionale ale OACI.

               10.5Dat fiind că UE este reprezentată în cadrul OACI de către Comisia Europeană, însă include și AESA și întreprinderea comună SESAR, și că UE are un acord la nivel înalt cu EUROCONTROL, Comisia Europeană va implica în mod direct AESA și întreprinderea comună SESAR, iar pe EUROCONTROL prin intermediul acordului la nivel înalt în executarea activităților stabilite în prezenta anexă, dacă și atunci când este necesar.

               11.
                     Asistență la nivel de experți

               11.1Fără a aduce atingere programelor de asistență la nivel de experți desfășurate în afara domeniului de aplicare al prezentei anexe, UE face eforturi să pună la dispoziția OACI, la cerere, experți care dispun de expertiză tehnică în domenii relevante ale ATM/ANS pentru a îndeplini sarcini sau pentru a participa la activități care intră în domeniul de aplicare al prezentei anexe. Condițiile aplicabile asistenței la nivel de experți se precizează într-o modalitate de lucru stabilită între părți.

               12.
                     Revizuire

               12.1Părțile revizuiesc periodic punerea în aplicare a prezentei anexe, luând în considerare, dacă este necesar, toate noutățile pertinente în materie de politici sau de reglementare.

               12.2Toate revizuirile prezentei anexe se efectuează de către comitetul mixt înființat în temeiul punctului 7 din memorandumul de cooperare.

               13.Intrarea în vigoare, modificarea și denunțarea

               13.1Prezenta anexă intră în vigoare la data adoptării de către comitetul mixt și rămâne în vigoare până la momentul denunțării.

               13.2Modalitățile de lucru, în măsura necesară, convenite în temeiul prezentei anexe intră în vigoare la data adoptării de către comitetul mixt.

               13.3Toate modificările aduse modalităților de lucru adoptate în temeiul prezentei anexe sau denunțarea acestora sunt convenite în cadrul comitetului mixt.

               13.4Prezenta anexă poate fi denunțată în orice moment de oricare dintre părți. Denunțarea devine efectivă în termen de șase luni de la primirea notificării scrise de denunțare de la cealaltă parte, cu excepția cazului în care părțile retrag, de comun acord, notificarea denunțării înainte de expirarea acestei perioade.

               13.5Fără a se aduce atingere altor dispoziții ale prezentului punct, dacă se denunță memorandumul de cooperare, prezenta anexă și toate modalitățile de lucru adoptate în temeiul acestuia se denunță simultan.


               COMISIA EUROPEANĂ
            Bruxelles, 15.12.2015
            COM(2015) 643 final
            2015/0293(NLE)
            Propunere de
            DECIZIE A CONSILIULUI
            privind încheierea Acordului dintre Uniunea Europeană și Republica Populară Chineză cu privire la exonerarea de obligația de a deține viză de scurtă ședere pentru titularii de pașapoarte diplomatice

               EXPUNERE DE MOTIVE

               1.CONTEXTUL PROPUNERII

               •Motivele și obiectivele propunerii

               În contextul dialogului dintre UE și China privind mobilitatea și migrația, Uniunea Europeană și Republica Populară Chineză au convenit asupra unui pachet privind cooperarea care conține măsuri în domeniul migrației neregulamentare și al politicii în domeniul vizelor, care vor fi negociate sau puse în aplicare în două etape interdependente. În prima etapă, va fi negociat un acord reciproc de exonerare de obligația de a deține viză în cazul titularilor de pașapoarte diplomatice și statele membre vor fi autorizate de autoritățile chineze să deschidă centre pentru solicitarea de vize în 15 orașe desemnate din China. De asemenea, în prima etapă vor fi stabilite reuniuni periodice la nivel de experți privind combaterea migrației neregulamentare, inclusiv identificarea și readmisia migranților în situație neregulamentară. În a doua etapă, ambele părți vor negocia acorduri privind facilitarea eliberării vizelor și readmisia. Acest pachet a fost finalizat și aprobat de liderii politici ai ambelor părți la cel de al 17-lea summit UE-China, care a avut loc la 29 iunie 2015.

                  La 14 septembrie 2015, Consiliul a autorizat deschiderea negocierilor cu China pentru un acord privind exonerarea de obligația de a deține viză de scurtă ședere în cazul titularilor de pașapoarte diplomatice și a transmis Comisiei directivele de negociere. Negocierile au fost inițiate la 21 septembrie și s-au desfășurat printr-un schimb de note scrise. Acordul a fost parafat de către negociatorii-șefi din partea UE și a Chinei la 3 și, respectiv, la 4 noiembrie 2015. Statele membre au fost informate în mod regulat cu privire la negocieri în cursul reuniunilor Grupului de lucru pentru vize al Consiliului.

               •Coerența cu dispozițiile existente în domeniul de politică

               Regulamentul (CE) nr. 539/2001 al Consiliului
                  1
                stabilește lista țărilor terțe ai căror resortisanți trebuie să dețină viză pentru trecerea frontierelor externe ale statelor membre și lista țărilor terțe ai căror resortisanți sunt exonerați de această obligație. Regulamentul (CE) nr. 539/2001 este aplicat de către toate statele membre, cu excepția Irlandei și a Regatului Unit, precum și de către Islanda, Liechtenstein, Norvegia și Elveția.

               China se numără printre țările ai căror resortisanți trebuie să dețină o viză atunci când călătoresc în spațiul Schengen. De asemenea, cetățenii UE au nevoie de viză pentru a intra în China.

               •Coerența cu celelalte politici ale Uniunii

               Dialogul dintre UE și China privind migrația și mobilitatea a fost instituit în octombrie 2013 și vizează schimbul de opinii cu privire la politicile respective din domeniul migrației din perspectiva celor patru piloni ai abordării globale în materie de migrație și mobilitate, precum și discutarea posibilităților de cooperare cu privire la chestiuni de interes comun.

               2.TEMEI JURIDIC, SUBSIDIARITATE ȘI PROPORȚIONALITATE

               •Temei juridic

               În ceea ce privește Uniunea, temeiul juridic al acordului este articolul 77 alineatul (2) litera (a) din Tratatul privind funcționarea Uniunii Europene (TFUE), coroborat cu articolul 218.

               Propunerea anexată constituie instrumentul juridic pentru încheierea acordului. Consiliul va hotărî cu majoritate calificată, după semnarea acordului, în numele Uniunii, de către o persoană desemnată de președinția Consiliului și după obținerea aprobării Parlamentului European, în conformitate cu articolul 218 alineatul (6) al doilea paragraf litera (a) din TFUE.

               •Subsidiaritate (pentru competență neexclusivă)

                  Deși articolul 4 alineatul (1) litera (a) din Regulamentul (CE) nr. 539/2001 permite statelor membre, în mod individual, să încheie acorduri bilaterale cu țările terțe care exonerează deținătorii de pașapoarte diplomatice, de pașapoarte de serviciu/oficiale sau de pașapoarte speciale de obligația de a deține viză, numai un acord la nivelul UE poate produce acest efect pentru toate statele membre și, prin urmare, poate oferi un efect de levier pentru acordurile cu țările terțe în domenii conexe, cum ar fi readmisia migranților aflați în situație neregulamentară.

               •Proporționalitatea

                  Numai un acord internațional ar putea să deroge de la obligația generală de a deține viză pentru cetățenii chinezi, ceea ce este necesar pentru a atinge obiectivele menționate anterior.

               •Alegerea instrumentului

                  A se vedea mai sus.

               3.REZULTATELE EVALUĂRILOR EX-POST, ALE CONSULTĂRILOR CU PĂRȚILE INTERESATE ȘI ALE EVALUĂRILOR IMPACTULUI

               •Evaluări ex-post/verificări ale adecvării legislației existente

                  n/a

               •Consultări cu părțile interesate

                  Statele membre au fost consultate în cadrul Grupului de lucru la nivel înalt pentru azil, cât și în cadrul Grupului de lucru pentru vize ale Consiliului.

               •Obținerea și utilizarea expertizei

                  n/a

               •Evaluarea impactului

                  Nu s-a efectuat nicio evaluare a impactului, având în vedere faptul că inițiativa nu ar trebui să aducă beneficii economice și sociale măsurabile. Aceasta este, în esență, un acord politic.

               •Adecvarea reglementărilor și simplificarea acestora

                  n/a

               •Drepturi fundamentale

                  n/a

               4.IMPLICAȚIILE BUGETARE

                  n/a

               5.ALTE ELEMENTE

               •Planuri de punere în aplicare și măsuri de monitorizare, evaluare și raportare

                  Acordul instituie un comitet mixt pentru gestionarea acordului, ale cărui sarcini includ, printre altele, monitorizarea punerii sale în aplicare, precum și propunerea de modificări sau de completări.

               •Documente explicative (pentru directive)

                  n/a

               •Explicația detaliată a dispozițiilor specifice ale propunerii

               Comisia consideră că obiectivele stabilite de Consiliu în cadrul directivelor sale de negociere au fost îndeplinite în totalitate. Principalele dispoziții ale propunerii pot fi rezumate astfel:

               Scopul și domeniul de aplicare

               Acordul stabilește posibilitatea de a călători fără viză pentru cetățenii Uniunii Europene titulari ai unui pașaport diplomatic valabil sau ai unui permis UE de liberă trecere
                  2
               , precum și pentru cetățenii din China titulari ai unui pașaport diplomatic valabil, atunci când călătoresc pe teritoriul celeilalte părți contractante.

               Pentru a garanta egalitatea de tratament pentru toate statele membre ale UE, în acord s-a inclus o dispoziție care prevede că China poate suspenda sau denunța acordul numai cu privire la toate statele membre ale Uniunii Europene și, reciproc, Uniunea poate suspenda sau denunța acordul numai cu privire la toate statele sale membre.

               Situația specifică a Regatului Unit și a Irlandei este descrisă în preambul.

               Durata șederii

               Acordul stabilește posibilitatea de a călători fără viză pentru o perioadă maximă de 90 de zile în decursul oricărei perioade de 180 de zile. La acord este anexată o declarație comună privind interpretarea acestui termen de 90 de zile în decursul oricărei perioade de 180 de zile.

               Acordul ia în considerare situația statelor membre care nu aplică încă integral acquis-ul Schengen. Atâta timp cât aceste state nu fac parte din spațiul Schengen fără frontiere interne, exonerarea de obligația de a deține viză oferă cetățenilor din China titulari de pașapoarte diplomatice dreptul de a rămâne 90 de zile în decursul oricărei perioade de 180 de zile pe teritoriul fiecăruia dintre statele membre respective (în prezent Bulgaria, Cipru, Croația și România), independent de perioada calculată pentru întreg spațiul Schengen.

               Vizite efectuate de funcționari de rang înalt

               Acordul prevede că funcționarii la nivel de ministru adjunct sau la nivel superior din administrația centrală și ofițerii cu grad egal sau superior celui de general-maior al forțelor armate trebuie să informeze autoritățile competente din țara în care va avea loc vizita prin canale diplomatice înainte de a călători pe teritoriul acesteia în scopuri oficiale.

               Schimb de specimene

               Acordul prevede schimbul de specimene de pașapoarte diplomatice și de permise de liberă trecere eliberate de UE, nu mai târziu de 90 de zile de la data semnării acordului.

               Aplicarea teritorială

               Acordul precizează că exonerarea de obligația de a deține viză pentru titularii chinezi de pașapoarte diplomatice se aplică numai teritoriului european al Franței și al Țărilor de Jos.

               Declarații comune

               Pe lângă declarația comună menționată mai sus, la acord au fost anexate alte două declarații comune:

               –privind asocierea Norvegiei, a Islandei, a Elveției și a Principatului Liechtenstein la implementarea, aplicarea și dezvoltarea acquis-ului Schengen;

               –privind relația dintre prezentul acord și alte domenii de cooperare din cadrul dialogului dintre UE și China privind mobilitatea și migrația.

               Concluzii

               Având în vedere rezultatele menționate anterior, Comisia propune Consiliului să aprobe, după obținerea aprobării din partea Parlamentului European, acordul dintre Uniunea Europeană și China privind exonerarea de obligația de a deține viză de scurtă ședere pentru titularii de pașapoarte diplomatice.

               2015/0293 (NLE)

               Propunere de

               DECIZIE A CONSILIULUI

               privind încheierea Acordului dintre Uniunea Europeană și Republica Populară Chineză cu privire la exonerarea de obligația de a deține viză de scurtă ședere pentru titularii de pașapoarte diplomatice

               CONSILIUL UNIUNII EUROPENE,

               având în vedere Tratatul privind funcționarea Uniunii Europene, în special articolul 77 alineatul (2) litera (a), coroborat cu articolul 218 alineatul (6),

               având în vedere propunerea Comisiei Europene,

               având în vedere aprobarea Parlamentului European
                  3
               ,

               întrucât:

               (1)Comisia a negociat, în numele Uniunii Europene, un acord (denumit în continuare „acordul”) cu Republica Populară Chineză privind exonerarea de obligația de a deține viză de scurtă ședere pentru titularii de pașapoarte diplomatice.

               (2)În conformitate cu Decizia (UE) 2015/… a Consiliului
                  4
               , acordul a fost semnat și se aplică cu titlu provizoriu începând cu ….

               (3)
                  5
               Prin acord a fost instituit un Comitet mixt de experți pentru gestionarea acordului. Uniunea urmează să fie reprezentată în cadrul acestui comitet mixt de către Comisie, care ar trebui să fie asistată de reprezentanții statelor membre.

               (4)Prezenta decizie constituie o dezvoltare a dispozițiilor acquis-ului Schengen la care Regatul Unit nu participă, în conformitate cu Decizia 2000/365/CE a Consiliului
                  6
               ; prin urmare, Regatul Unit nu participă la adoptarea prezentei decizii, nu are obligații în temeiul acesteia și nu face obiectul aplicării sale.

               (5)Prezenta decizie reprezintă o dezvoltare a dispozițiilor acquis-ului Schengen la care Irlanda nu participă, în conformitate cu Decizia 2002/192/CE a Consiliului
                  7
               ; prin urmare, Irlanda nu participă la adoptarea prezentei decizii, nu are obligații în temeiul acesteia și nu face obiectul aplicării sale.

               (6)Acordul ar trebui aprobat în numele Uniunii Europene,

               ADOPTĂ PREZENTA DECIZIE:

               Articolul 1

               Se aprobă în numele Uniunii Acordul dintre Uniunea Europeană și Republica Populară Chineză cu privire la exonerarea de obligația de a deține viză de scurtă ședere pentru titularii de pașapoarte diplomatice.

               Articolul 2

               Președintele Consiliului efectuează, în numele Uniunii, notificarea prevăzută la articolul 10 alineatul (1) din acord
                  8
               .

               Articolul 3

               Comisia, sprijinită de reprezentanții statelor membre, reprezintă Uniunea în cadrul Comitetului mixt de experți instituit în conformitate cu articolul 7 din acord.

               Articolul 4

               Prezenta decizie intră în vigoare la data adoptării.

               Adoptată la Bruxelles,

                     Pentru Consiliu

                     Președintele

                     (1)
                  Regulamentul (CE) nr. 539/2001 al Consiliului din 15 martie 2001 de stabilire a listei țărilor terțe ai căror resortisanți trebuie să dețină viză pentru trecerea frontierelor externe și a listei țărilor terțe ai căror resortisanți sunt exonerați de această obligație, JO L 81, 21.3.2001, p. 1.

                     (2)
                  Eliberat în conformitate cu Regulamentul (UE) nr. 1417/2013 al Consiliului din 17 decembrie 2013 privind stabilirea formei permisului de liberă trecere emis de Uniunea Europeană, JO L 353, 28.12.2013, p. 26-39.

                     (3)
                  Aprobare emisă la… (nepublicată încă în Jurnalul Oficial).

                     (4)
                  Decizia (UE) 2015/… din ... a Consiliului privind semnarea, în numele Uniunii Europene, și aplicarea cu titlu provizoriu a Acordului dintre Uniunea Europeană și Republica Populară Chineză privind exonerarea de obligația de a deține viză de scurtă ședere pentru titularii de pașapoarte diplomatice (JO ...).

                     (5)
                  JO: A se introduce data: la trei zile de la semnarea acordului.JO: A se introduce numărul, data și referința JO ale deciziei Consiliului și a se completa nota de subsol în mod corespunzător.

                     (6)
                  Decizia 2000/365/CE a Consiliului din 29 mai 2000 privind solicitarea Regatului Unit al Marii Britanii și Irlandei de Nord de a participa la unele dintre dispozițiile acquis-ului Schengen (JO L 131, 1.6.2000, p. 43).

                     (7)
                  Decizia 2002/192/CE a Consiliului din 28 februarie 2002 privind solicitarea Irlandei de a participa la unele dintre dispozițiile acquis-ului Schengen (JO L 64, 7.3.2002, p. 20).

                     (8)
                  Data intrării în vigoare a acordului se va publica în Jurnalul Oficial al Uniunii Europene de către Secretariatul General al Consiliului.

    ---documentbreak---

               COMISIA EUROPEANĂ
            Bruxelles, 15.12.2015
            COM(2015) 643 final
            ANEXĂ
            la
            Propunerea de decizie a Consiliului
            privind încheierea Acordului dintre Uniunea Europeană și Republica Populară Chineză cu privire la exonerarea de obligația de a deține viză de scurtă ședere pentru titularii de pașapoarte diplomatice

               ANEXĂ

               la

               Propunerea de decizie a Consiliului

               privind încheierea Acordului dintre Uniunea Europeană și Republica Populară Chineză cu privire la exonerarea de obligația de a deține viză de scurtă ședere pentru titularii de pașapoarte diplomatice

               ACORD

               ÎNTRE UNIUNEA EUROPEANĂ ȘI REPUBLICA POPULARĂ CHINEZĂ

               CU PRIVIRE LA EXONERAREA DE OBLIGAȚIA DE A DEȚINE VIZĂ DE SCURTĂ ȘEDERE PENTRU TITULARII DE PAȘAPOARTE DIPLOMATICE

               UNIUNEA EUROPEANĂ, denumită în continuare „Uniunea” sau „UE”, și

               REPUBLICA POPULARĂ CHINEZĂ, denumită în continuare „China”,

               denumite în continuare împreună „părțile contractante”,

               ÎN VEDEREA dezvoltării în continuare a relațiilor de prietenie dintre părțile contractante și a continuării consolidării legăturilor strânse dintre părțile contractante;

               DORIND să faciliteze călătoriile prin asigurarea intrării și a șederii de scurtă durată fără viză pentru titularii de pașapoarte diplomatice și de permise UE de liberă trecere și să garanteze principiile egalității și reciprocității,

               ȚINÂND SEAMA de Protocolul privind poziția Regatului Unit și a Irlandei cu privire la spațiul de libertate, securitate și justiție și de Protocolul privind acquis-ul Schengen integrat în cadrul Uniunii Europene, anexate la Tratatul privind Uniunea Europeană și la Tratatul privind funcționarea Uniunii Europene, și confirmând că dispozițiile prezentului acord nu se aplică Regatului Unit și Irlandei,

               CONVIN DUPĂ CUM URMEAZĂ:

               ARTICOLUL 1

               Obiectiv

               Prezentul acord stabilește posibilitatea de a călători fără viză pentru cetățenii Uniunii și pentru cetățenii din China, titulari de pașapoarte diplomatice valabile sau de permise UE de liberă trecere, atunci când călătoresc pe teritoriul celeilalte părți contractante, pentru o perioadă maximă de 90 de zile în cursul oricărei perioade de 180 de zile.

               ARTICOLUL 2

               Definiții

               În sensul prezentului acord:

               (a)
                     „stat membru” înseamnă orice stat membru al Uniunii, cu excepția Regatului Unit și a Irlandei;

               (b)
                     „cetățean al Uniunii” înseamnă un resortisant al unui stat membru, astfel cum este definit la litera (a);

               (c)
                     „cetățean chinez” înseamnă orice persoană care deține cetățenia chineză;

               (d)
                     „spațiul Schengen” înseamnă spațiul lipsit de frontiere interne care cuprinde teritoriile statelor membre, astfel cum sunt definite la litera (a), care aplică în întregime acquis-ul Schengen;

               (e)
                     „permis UE de liberă trecere” înseamnă documentul eliberat de către Uniune anumitor agenți ai instituțiilor Uniunii, în conformitate cu Regulamentul (UE) nr. 1417/2013 al Consiliului
                  1
               .

               ARTICOLUL 3

               Domeniul de aplicare

               1.
                     Cetățenii Uniunii titulari ai unui pașaport diplomatic valabil emis de un stat membru sau ai unui permis UE de liberă trecere pot intra și rămâne fără viză pe teritoriul Chinei pentru perioada de ședere definită la articolul 4 alineatul (1).

               Cetățenii chinezi titulari ai unui pașaport diplomatic valabil emis de China pot intra și rămâne fără viză pe teritoriul statelor membre pentru perioada de ședere definită la articolul 4 alineatul (2).

               2.
                     Exonerarea de obligația de a deține viză prevăzută în prezentul acord se aplică fără a se aduce atingere legislației părților contractante privind condițiile de intrare și de scurtă ședere. Statele membre și China își rezervă dreptul de a refuza intrarea și scurta ședere pe teritoriul lor dacă una sau mai multe dintre aceste condiții nu sunt respectate.

               3.
                     Cetățenii Uniunii care beneficiază de prezentul acord respectă actele cu putere de lege și actele administrative în vigoare pe teritoriul Chinei pe perioada șederii lor.

               Cetățenii chinezi care beneficiază de prezentul acord respectă actele cu putere de lege și actele administrative în vigoare pe teritoriul fiecărui stat membru pe perioada șederii lor.

               4.
                     Exonerarea de obligația de a deține viză se aplică indiferent de modul de transport utilizat pentru a trece frontiera părților contractante.

               5.
                     Fără a aduce atingere articolului 8, aspectele care nu fac obiectul prezentului acord sunt reglementate de dreptul Uniunii, de legislația națională a statelor membre și de legislația națională a Chinei.

               ARTICOLUL 4

               Durata șederii

               1.
                     Cetățenii Uniunii titulari ai unui pașaport diplomatic valabil emis de un stat membru sau ai unui permis UE de liberă trecere pot rămâne pe teritoriul Chinei pentru o perioadă maximă de 90 de zile în cursul oricărei perioade de 180 de zile.

               2.
                     Cetățenii chinezi titulari ai unui pașaport diplomatic valabil emis de China pot rămâne pe teritoriul statelor membre care aplică integral acquis-ul Schengen pentru o perioadă maximă de 90 de zile în cursul oricărei perioade de 180 de zile. Perioada respectivă se calculează independent de orice ședere într-un stat membru care nu aplică încă integral acquis-ul Schengen.

               Cetățenii chinezi titulari ai unui pașaport diplomatic valabil emis de China pot rămâne pentru o perioadă maximă de 90 de zile în cursul oricărei perioade de 180 de zile pe teritoriul fiecărui stat membru care nu aplică încă integral acquis-ul Schengen, independent de perioada de ședere calculată pentru teritoriul statelor membre care aplică integral acquis-ul Schengen.

               3.
                     Prezentul acord nu aduce atingere posibilității ca China și statele membre să prelungească perioada de ședere peste cele 90 de zile, în conformitate cu legislația lor națională și cu dreptul Uniunii.

               ARTICOLUL 5

               Vizite efectuate de funcționari de rang înalt

               Funcționarii la nivel de ministru adjunct sau la nivel superior din administrația centrală și ofițerii cu grad egal sau superior celui de general-maior al forțelor armate din China informează autoritățile competente din statul membru prin canale diplomatice înainte de a călători pe teritoriul acestuia în scopuri oficiale.

               Funcționarii la nivel de ministru adjunct sau la nivel superior din administrația centrală din statele membre și ofițerii cu grad egal sau superior celui de general-maior al forțelor armate din statele membre informează autoritățile competente din China prin canale diplomatice înainte de a călători pe teritoriul acestei țări în scopuri oficiale.

               ARTICOLUL 6

               Aplicarea teritorială

               1.
                     În ceea ce privește Republica Franceză, prezentul acord se aplică numai pe teritoriul european al Republicii Franceze.

               2.
                     În ceea privește Regatul Țărilor de Jos, prezentul acord se aplică numai pe teritoriul european al Regatului Țărilor de Jos.

               ARTICOLUL 7

               Comitetul mixt de gestionare a acordului

               1.
                     Părțile contractante instituie un Comitet mixt de experți (denumit în continuare „Comitetul”), alcătuit din reprezentanți ai Uniunii și din reprezentanți ai Chinei. Uniunea este reprezentată de Comisia Europeană.

               2.
                     Comitetul îndeplinește, printre altele, următoarele atribuții:

               (a)
                     monitorizarea punerii în aplicare a prezentului acord;

               (b)
                     propunerea de modificări sau de completări la prezentul acord;

               (c)
                     soluționarea diferendelor legate de interpretarea sau aplicarea prezentului acord.

               3.
                     Comitetul se reunește ori de câte ori este necesar, la cererea uneia dintre părțile contractante.

               4.
                     Comitetul își stabilește regulamentul de procedură.

               ARTICOLUL 8

               Relația dintre prezentul acord și acordurile bilaterale de exonerare de obligația de a deține viză existente
                  dintre statele membre și China

               Dispozițiile prezentului acord prevalează asupra oricăror acorduri bilaterale sau aranjamente încheiate între fiecare stat membru și China, în măsura în care dispozițiile acestor acorduri sau aranjamente vizează aspecte care intră în domeniul de aplicare a prezentului acord.

               ARTICOLUL 9

               Schimb de specimene

               1.
                     Dacă nu au făcut deja acest lucru, China, statele membre și Uniunea fac schimb, prin canale diplomatice, de specimene ale pașapoartelor lor diplomatice valabile și ale permiselor UE de liberă trecere, nu mai târziu de 90 de zile de la data semnării prezentului acord.

               2.
                     În cazul introducerii de noi pașapoarte diplomatice sau permise UE de liberă trecere sau al modificării celor existente, China, statele membre și Uniunea își transmit reciproc, prin canale diplomatice, specimene ale acestor pașapoarte sau permise UE de liberă trecere noi sau modificate, însoțite de informații detaliate cu privire la specificațiile și aplicabilitatea lor, nu mai târziu de 90 de zile înainte de aplicarea lor.

               ARTICOLUL 10

               Dispoziții finale

               1.
                     Prezentul acord intră în vigoare în prima zi a celei de a doua luni de după ultima dintre cele două date la care părțile contractante își notifică reciproc faptul că procedurile interne respective necesare în acest sens au fost încheiate.

               Prezentul acord se aplică, cu titlu provizoriu, începând cu a treia zi de la data semnării lui.

               2.
                     Prezentul acord se încheie pe o durată nedeterminată, cu excepția cazului în care este denunțat în conformitate cu alineatul (5).

               3.
                     Prezentul acord poate fi modificat prin acordul scris al părților contractante. Modificările intră în vigoare după ce părțile contractante și-au notificat reciproc îndeplinirea procedurilor interne necesare în acest sens.

               4.
                     Oricare parte contractantă poate suspenda integral sau parțial prezentul acord, în special din motive de ordine publică, de protecție a securității naționale sau de protecție a sănătății publice, ca urmare a imigrației ilegale sau a reintroducerii obligației de a deține viză de către una dintre părțile contractante. Decizia de suspendare este notificată celeilalte părți contractante cel târziu cu două luni înainte de preconizata sa intrare în vigoare. Partea contractantă care a suspendat aplicarea prezentului acord informează de îndată cealaltă parte contractantă, în momentul în care motivele suspendării nu mai există, și revocă suspendarea.

               5.
                     Fiecare parte contractantă poate denunța prezentul acord, prin notificarea scrisă a celeilalte părți. Prezentul acord își încetează valabilitatea după 90 de zile de la data unei astfel de notificări.

               6.
                     China poate suspenda sau denunța prezentul acord numai cu privire la toate statele membre.

               7.
                     Uniunea poate suspenda sau denunța prezentul acord numai cu privire la toate statele sale membre.

               Întocmit în dublu exemplar în limbile bulgară, cehă, croată, daneză, engleză, estonă, finlandeză, franceză, germană, greacă, maghiară, italiană, letonă, lituaniană, malteză, olandeză, polonă, portugheză, română, slovacă, slovenă, spaniolă, suedeză și chineză, fiecare text fiind în egală măsură autentic. În cazul unor divergențe între versiuni lingvistice autentice, prevalează versiunea în limba engleză.

               DECLARAȚIE COMUNĂ CU PRIVIRE LA ISLANDA, NORVEGIA, ELVEȚIA
                  ȘI LIECHTENSTEIN

               Părțile contractante iau cunoștință de relațiile strânse existente între Uniunea Europeană și Norvegia, Islanda, Elveția și Liechtenstein, în special în temeiul acordurilor din 18 mai 1999 și 26 octombrie 2004 privind asocierea acestor țări la implementarea, aplicarea și dezvoltarea acquis-ului Schengen.

               În astfel de circumstanțe, este de dorit ca autoritățile Norvegiei, Islandei, Elveției și Principatului Liechtenstein, pe de o parte, și ale Chinei, pe de altă parte, să încheie, fără întârziere, acorduri bilaterale privind exonerarea de obligația de a deține viză de scurtă ședere pentru titularii de pașapoarte diplomatice, în condiții similare cu cele prevăzute în prezentul acord.

               DECLARAȚIE COMUNĂ PRIVIND INTERPRETAREA PERIOADEI DE 90 DE ZILE
                  ÎN CURSUL ORICĂREI PERIOADE DE 180 DE ZILE, ASTFEL CUM ESTE PREVĂZUTĂ LA ARTICOLUL 4 DIN PREZENTUL ACORD

               Părțile contractante înțeleg că perioada maximă de 90 de zile în cursul oricărei perioade de 180 de zile, astfel cum este prevăzută la articolul 4 din prezentul acord, înseamnă fie o vizită continuă, fie mai multe vizite consecutive a căror durată totală nu depășește 90 de zile în total în cursul oricărei perioade de 180 de zile.

               Termenul „oricare” presupune aplicarea unei perioade de referință mobile de 180 de zile; aceasta înseamnă că trebuie calculată fiecare zi de ședere din ultima perioadă de 180 de zile, pentru a verifica dacă cerința privind durata de ședere de 90 de zile în cursul oricărei perioade de 180 de zile continuă să fie îndeplinită. Printre altele, aceasta înseamnă că o absență pe o perioadă neîntreruptă de 90 zile permite o nouă ședere de până la 90 de zile.

               DECLARAȚIE COMUNĂ PRIVIND ALTE DOMENII DE COOPERARE ÎN CADRUL DIALOGULUI DINTRE UE ȘI CHINA PRIVIND MOBILITATEA ȘI MIGRAȚIA

               Părțile contractante reamintesc că prezentul acord este unul dintre rezultatele foii de parcurs pentru negociere convenite în procesul-verbal al celei de a doua runde a dialogului dintre UE și China privind mobilitatea și migrația și aprobate de liderii politici în declarația comună a celui de al 17-lea summit UE-China. Această foaie de parcurs include, într-o primă etapă, negocierea și semnarea unui acord de exonerare reciprocă de obligația de a deține viză pentru titularii de pașapoarte diplomatice, deschiderea unor centre pentru solicitarea de vize în anumite orașe chinezești convenite de comun acord fără prezență consulară, precum și lansarea cooperării practice în domeniul combaterii migrației ilegale și, în a doua etapă, negocierea unor acorduri privind facilitarea eliberării vizelor și cooperarea în domeniul combaterii migrației ilegale.

               Părțile contractante își reafirmă intenția fermă de a respecta angajamentele asumate în foaia de parcurs și înțelegerea comună a faptului că aceste angajamente sunt interdependente și fac parte dintr-un pachet indivizibil.

               _________________

                     (1)
                  Regulamentul (UE) nr. 1417/2013 al Consiliului din 17 decembrie 2013 privind stabilirea formei permisului de liberă trecere emis de Uniunea Europeană, JO L 353, 28.12.2013, p. 26.